রুক্মিণী
রুক্মিণী (সংস্কৃত: रुक्मिणी, রুক্‌মিণী) হলেন শ্রীকৃষ্ণের সহধর্মিণী ও দ্বারকার রানি । ইনি বিদর্ভরাজ মহারাজা ভীষ্মকের কন্যা ও রুক্মীর বোন ছিলেন। তিনি শ্রীকৃষ্ণের গুণ ও কর্মে মুগ্ধ হয়ে তার প্রতি গভীরভাবে আকৃষ্ট হন এবং তার পরিবার চেদিরাজ শিশুপালের সাথে তার বিয়ে ঠিক করতে চাইলে তিনি শ্রীকৃষ্ণকে পত্র লিখে অনুরোধ জানান তিনি যেন তাকে নিয়ে যান। শ্রীকৃষ্ণ তার কথামতো তাকে নিয়ে আসেন ও বিধিপূর্বক বিয়ে করেন। তিনি দশটি পুত্রসন্তান লাভ করেন। তাঁদের নাম হলো প্রদ্যুম্ন, চারুদেষ্ণ, সুদেষ্ণ, চারুদেহ, চারুগুপ্ত, ভদ্রচারু, চারুচন্দ্র, বিচারু, চারু এবং সুচারু।